b'\n_START_ARTICLE_\nMaria Raunio\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nRaunion vanhemmat olivat r\xc3\xa4\xc3\xa4t\xc3\xa4li Erland Saarinen ja Kristiina Hell\xc3\xa9n. H\xc3\xa4n k\xc3\xa4vi kansakoulun ja ty\xc3\xb6skenteli sitten ompelijana Keuruulla ja Tampereella. Raunio oli naimisissa vuodesta 1895 maalari Kaarle Kustaa (Kalle) Flintan (my\xc3\xb6h. Raunio) kanssa ja perheeseen syntyi seitsem\xc3\xa4n lasta. Maria Raunio osallistui yhdess\xc3\xa4 miehens\xc3\xa4 kanssa aktiivisesti Keuruulle 1899 perustetun ty\xc3\xb6v\xc3\xa4enyhdistyksen toimintaan. _NEWLINE_Vuonna 1904 Kalle Raunio l\xc3\xa4hti yll\xc3\xa4tt\xc3\xa4en Yhdysvaltoihin ja Maria lapsineen j\xc3\xa4i Suomeen osittain k\xc3\xb6yh\xc3\xa4inavun varaan. Vuoden 1905 suurlakon j\xc3\xa4lkeen Maria Raunio alkoi toimia politiikassa lasten j\xc3\xa4\xc3\xa4dess\xc3\xa4 Keuruulle isovanhempien hoitoon. Raunio toimi Tampereella Kansan lehden konttorin ty\xc3\xb6ntekij\xc3\xa4n\xc3\xa4 ja oli my\xc3\xb6s Keski-Suomen sosiaalidemokraattisen piirin puhujana ja agitaattorina. _NEWLINE_Kalle Raunion kuoltua leskeksi j\xc3\xa4\xc3\xa4nyt Maria Raunio oli SDP:n kansanedustajana 1907\xe2\x80\x931909 edustaen Vaasan l\xc3\xa4\xc3\xa4nin it\xc3\xa4ist\xc3\xa4 vaalipiiri\xc3\xa4. Vuoden 1910 eduskuntavaalien edell\xc3\xa4 Raunio syrj\xc3\xa4ytettiin ehdokaslistalta puolueen sis\xc3\xa4isten linjaerimielisyyksien takia. H\xc3\xa4n l\xc3\xa4hti sen j\xc3\xa4lkeen siirtolaisena Yhdysvaltoihin jossa h\xc3\xa4n meni uudelleen naimisiin nahkuri Aaltosen kanssa. Maria toimi ty\xc3\xb6v\xc3\xa4enliikkeen agitaattorina ja Toveritar-lehden toimittajana vajaan vuoden ajan ennen kuin teki itsemurhan syyskuun alussa 1911._NEWLINE_Maria Raunio oli vuonna 1889 17-vuotiaana mallina taiteilija Akseli Gallen-Kallelan maalatessa Tytt\xc3\xb6 Keuruun vanhassa kirkossa -nimist\xc3\xa4 tauluaan.'